7.schôdza NR SR - 3.deň - A. dopoludnia
Dátum: 2010-10-14
Poslanec: Blahová, Natália (SaS)
Druh vystúpenia: Vystúpenie v rozprave

62. Ďakujem, vážený pán predsedajúci. Vážený pán minister, vážené panie poslankyne, vážení páni poslanci, dovoľujem si vystúpiť so svojím príspevkom na podporu zákona o rodičovskom príspevku a s úmyslom presvedčiť všetkých, ktorí majú úprimný záujem o podporu rodiny, aby zaň hlasovali. V prvom rade je potrebné ujasniť si dôvody, prečo sa práve v tomto čase, práve tento návrh zákona dostáva na náš stôl. Je to preto, že minulá vláda si dala v rámci svojho programového vyhlásenia nasledovný záväzok. Citujem: "Vláda bude presadzovať postupné zvyšovanie rodičovského príspevku v časovom horizonte do roku 2010 tak, aby saturoval stratu pracovných príjmov rodiča aspoň na minimálnej úrovni a súčasne umožní poberať rodičovský príspevok aj zárobkovo činným rodičom, a to v prípade, ak zabezpečia starostlivosť o svoje dieťa v čase výkonu zárobkovej činnosti jeho umiestnením v jasliach alebo v materskej škole." Svojím následným konaním však poprela všetko to, čo občanom prisľúbila. Nielenže nesplnila záväzok programového vyhlásenia vlády, ale ho i poprela a otočila o 180 stupňov. Po prvé tým, že rodičovský príspevok zdvihla len na výšku 156 eur, pričom minimálna mzda činí 307 eur. Po druhé tým, že rodičovský príspevok v tejto zvýšenej sume poberala len menšia skupina matiek, len do dvoch rokov dieťaťa, a to len tie, ktoré boli najmenej 270 dní pred narodením dieťaťa nemocensky poistené. A po tretie tým, že rodičovský príspevok smel poberať len rodič, ktorý nevykonával zárobkovú činnosť. Takéto popretie vlastného programového vyhlásenia nemá obdobu. Tento zákon vstúpil do platnosti príznačne až rok pred voľbami v roku 2010 ako evidentný predvolebný ťah minulej vlády. Tomu nasvedčuje skutočnosť, že pani exministerka Tomanová nemala na zvýšenie rodičovského príspevku vo svojej kapitole žiadne finančné krytie. Už pri príprave zákona vtedajšie ministerstvo financií v rámci pripomienkového konania poukázalo na to, že na navrhované opatrenie v rozpočte verejnej správy na roky 2010 až 2012 bude chýbať niekoľko desiatok miliónov eur. Citujem: "S predloženým návrhom súhlasíme len za predpokladu, že bude dohodnuté a zabezpečené jeho krytie v návrhu rozpočtu verejnej správy na roky 2010 až 2012." Uviedol rezort financií, na ktorého čele stál exminister pán Počiatek. Rezort financií však zásadne nesúhlasil ani so spôsobom, akým sa má rodičovský príspevok zvýšiť. Napriek všetkým týmto nezrovnalostiam bol zákon schválený a je doposiaľ v platnosti. Voči selektívnosti pri výške príspevku sa ohradila aj Konfederácia odborových zväzov. Odborári, ministerstvo upozorňovali na to, že rodičovský príspevok je štátna sociálna dávka a poskytuje sa osobám, ktoré sa ocitli v určitej sociálnej situácii. Ako aj pán Ondruš spomínal, áno, odbory sú za túto zmenu, ale boli za ňu už vtedy. Napriek tomu pani exministerka Tomanová úplne nekoncepčne vniesla princíp zásluhovosti do systému štátnej sociálnej dávky. Čo to znamená? Štátna sociálna dávka je inštitút jednotného systému dávok poskytovaných z prostriedkov štátu pri vzniku a trvaní štátom uznaných životných situácií jednotlivca alebo rodiny. Príkladom nám môže byť príspevok na pohreb. Ak človek zomrie v akomkoľvek veku je priznaná jeho pozostalým štátna sociálna dávka vo výške 80 eur nezávisle na tom, či človek pracoval päťdesiat rokov, alebo či žil rok alebo dva. Vniesť do príspevku na pohrebné zásluhovosť by znamenalo, že sociálna situácia spojená s úmrtím napr. dieťaťa, by podľa tohto pokriveného vzoru znamenala, že ak zomrie dieťa je situácia menej závažná a vyžaduje menšie finančné prispenie štátu, než keď zomrie osemdesiatročný človek, ktorý väčšinu svojho života pracoval. Nezmyselnosťou a paradoxom tejto situácie je, myslím, dostatočne demonštrované, že akákoľvek zásluhovosť vnesená do sociálnych dávok kriví systém jej nastavenia. Minuloročný zákon teda rozdelil rodičov, väčšinou mamičky, na dve skupiny. Na skupinu matiek, ktoré poberali 256 eur, tých bolo k augustu 2009 49-tisíc a na skupinu mamičiek, ktoré poberali rodičovský príspevok vo výške 164 eur, tých bolo 91-tisíc. Namieste by bolo pokrivenie systému odstrániť tým, že by bol legislatívny stav vrátený do doby spred januára 2010. Minister práce, sociálnych vecí a rodiny však urobil ústretový krok, zvyšuje všetkým mamičkám rodičovský príspevok. Jednotný rodičovský príspevok bude 190 eur, a to napriek tomu, že len na tento rok chýbalo k výplate rodičovského príspevku v rozpočte 62 mil. eur. Prechodné obdobie mamičkám so zvýšeným materským príspevkom však minister plánuje vykryť bez tlaku na verejné financie. V rozpočte ministerstva práce, sociálnych vecí a rodiny plánuje ušetriť dvojnásobok svojho pôvodného záväzku, teda namiesto 10% až 20%, a to z bežných výdavkov ministerstva. Ide hlavne o nákupy tovarov a služieb, ktoré boli za minulej vlády obstarávané, neodôvodnene predražené, viac ako o 20 a niektoré až o 40%. Princíp zásluhovosti, teda, zo sociálnej dávky odstráni, no plánuje ho vrátiť tam, kam patrí, do materskej. Počas tohto volebného obdobia plánuje postupne pridávať každý rok mamičkám k materskej, ktorá je dnes 50% hrubého príjmu toľko, aby do štyroch rokov dosiahla 100% hrubého príjmu a nahradila tak rodine stratený príjem matky. Tým sa systém zásluhovosti vráti tam, kam patrí, do materskej dávky. Novela zákona tiež odstraňuje neodôvodnené obmedzenia a diskrimináciu. Matka poberajúca rodičovský príspevok sa konečne môže zamestnať. Odstraňuje sa diskriminácia matiek, ktorých dieťa je v dlhodobo nepriaznivom zdravotnom stave a, teda, matka s ním zostáva doma do 6 rokov veku. Odstraňuje sa diskriminácia náhradných rodičov, ktorí prijímajú do rodiny dieťa staršie ako 2 roky. Z toho vyplýva zo všetkého uvedeného, že súčasná vláda do bodky plní svoje programové vyhlásenie. Okrem iného, proces tuto už nazvaný chaosom znamená len jedno, že berie na vedomie ohlasy občanov, ale i vás, vážená snemovňa, a preto, prosím, o podporenie tohto zákona. Ďakujem vám za vašu pozornosť. (Potlesk.)